Okresná prokuratúra Žilina 
Moyzesova 20, 011 56 Žilina 1

Číslo: 1 Pv 624/15/5511	Žilina, 07.10.2015 
EEČ : 2-43-4081-2015

U Z N E S E N I E

Trestná vec:	obv. XXXXX 
Trestný čin:	Prečin Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátorka Okresnej prokuratúry Žilina 

Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného  
XXXXX, rodné číslo: XXXXX
	dátum narodenia: XXXXX
	miesto narodenia: XXXXX 
	rodné priezvisko: XXXXX
	trvalé bydlisko: XXXXX XXXXX
	väzba: nie
ktorý je trestne stíhaný pre trestný čin:
- Prečin Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:

XXXXXdňa 11.08.2015 vo večerných hodinách v XXXXX na Ul. XXXXX v byte na prízemí bez označenia, v ktorom býva spoločne s priateľkou XXXXX, odcudzil XXXXX zo šperkovnice, ktorá sa nachádzala v spálni bytu, 3 ks retiazok zo žltého kovu o hmotnosti 8,90 g, 5,91 g a 2,41 g a         2 ks príveskov v tvare krížika zo žltého kovu o hmotnosti 0,96 g a 0,60 g, čím odcudzením vecí spôsobil XXXXX škodu vo výške 692,98 Eur (podľa odborného vyjadrenia),

lebo trestné stíhanie je neprípustné, preto že je trestné stíhanie podmienené súhlasom poškodeného a nebol súhlas daný alebo bol vzatý späť  
 
Odôvodnenie:
Uznesením povereného príslušníka PZ Obvodného oddelenia PZ XXXXX - XXXXX XXXXX zo dňa 13.08.2015 bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie XXXXX pre prečin krádeže podľa § 212 ods. 1 Tr. zákona na tom skutkovom základe, ako je uvedené v predmetnom uznesení. 

	Po skončení vyšetrovania bol súvisiaci spisový materiál predložený na Okresnú prokuratúru v Žiline na ďalšie konanie. 

	V rámci dokazovania bol vypočutý XXXXX, svedkyňa - poškodená XXXXX a zároveň boli zabezpečené viaceré listinné doklady. 

Obvinený XXXXX bol vo veci vypočutý dňa 13.08.2015. Menovaný sa k spáchanému skutku priznal. Uviedol, že dňa 13.08.2015 sa išiel dobrovoľne priznať na políciu, že dňa 11.08.2015 odcudzil svojej priateľke XXXXX tri zlaté retiazky, pričom dve z nich mali prívesky - zlaté krížiky, ktoré mala odložené vo svojej šperkovnici v spálni na televízore. Tieto veci hneď v ten deň 11.08.2015 odniesol do záložne XXXXX, kde mu bolo vyplatených 407,30 Eur. Za tieto peniaze potom vyplatil dlhy, ktoré mal u rôznych svojich priateľov. Keď tie veci odcudzil, bol vtedy pod vplyvom alkoholu. Je mu ľúto, čo urobil. S priateľkou sa vtedy kvôli tomu pohádal a keďže ona povedala, že to chce riešiť cez políciu, tak ju preto aj čakal na polícii. 

Svedkyňa - poškodená XXXXX bola vo veci vypočutá dňa 13.08.2015 a dňa 15.08.2015.
Menovaná uviedla, že dáva súhlas na trestné stíhanie XXXXX, s ktorým žila tri roky v XXXXX na Ul. XXXXX ako druh a družka. Jej priateľ XXXXX jej odcudzil zlaté šperky, ktoré mala odložené v spálni v šperkovnici. Odcudzil jej tri retiazky a dva prívesky v tvare krížika. Tieto veci boli následne zaistené v záložni a všetky jej boli vrátené a z tohto dôvodu nežiada nahradiť žiadnu škodu. 

Súčasťou spisu sú i potvrdenia zo záložne XXXXX, z ktorých vyplýva, že odcudzené veci boli založené v tejto záložni dňa 11.08.2015, pričom následne boli políciou vrátené poškodenej XXXXX. 
K hodnote odcudzených vecí bolo vypracované odborné vyjadrenie spoločnosťou JHS s.r.o. Martin, z ktorého vyplýva, že celková hodnota odcudzených vecí predstavuje sumu 692,98 Eur. 

Prečinu krádeže podľa § 212 ods. 1 Tr. zákona sa dopustí ten, kto si prisvojí cudziu vec tým, že sa jej zmocní a spôsobí tak malú škodu.

Škodou malou sa v zmysle § 125 ods. 1 Tr. zákona rozumie škoda prevyšujúca sumu 266,- Eur. 

S poukazom na vykonané dokazovanie je možné konštatovať, že obvinený XXXXX odcudzil XXXXX viaceré veci zo žltého kovu v hodnote 692,98 Eur, čím naplnil znaky prečinu krádeže podľa § 212 ods. 1 Tr. zákona. 

Uvádzam, že na základe predvolania sa na Okresnú prokuratúru v Žiline dostavila dňa 06.10.2015 poškodená XXXXX, ktorá uviedla, že XXXXX je naďalej jej partner, pričom žijú v spoločnej domácnosti na adrese XXXXX, XXXXX. Spoločne žijú už asi 3 roky. 
XXXXX bola poučená v zmysle § 211 ods. 1 Tr. poriadku o možnosti zobrať späť súhlas na trestné stíhanie svojho partnera XXXXX, k čomu uviedla, že súhlas na trestné stíhanie XXXXX berie späť. 

Vzhľadom k tomu, že poškodená XXXXX dňa 06.10.2015 zobrala späť súhlas na trestné stíhanie svojho XXXXX, nie je možné v trestnom stíhaní XXXXX pokračovať a jeho trestné stíhanie musí byť zastavené. 

Podľa § 215 ods. 1 písm. d/ Tr. poriadku prokurátor zastaví trestné stíhanie, ak je trestné stíhanie neprípustné podľa § 9 Tr. poriadku.

Podľa § 9 ods. 1 písm. f/ Tr. poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť.

	Vzhľadom na vyššie uvedené skutočnosti som preto rozhodla tak, ako je uvedené vo výrokovej časti tohto uznesenia a trestné stíhanie obvineného XXXXX som zastavila.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

	XXXXX 
	 prokurátorka